Funet yhdistys, vuosikokous -dokumentti 1.

Työvaliokunnan toimintaraportti kaudelta 2003-04

Kauden päätehtävät:

Vuosikokouksessa 10.6.2003 toimintakauden 2003-04 työvaliokunnan tehtäviksi otsikoitiin:

a) Avustaa CSC:tä teknisten päivien ohjelmasuunnittelussa
b) Kansainvälisen yhteistyön koordinointi
c) Roskapostin käsittelyä koskeva toimenpideohje
d) Varmenneasiat
e) Funet-yhteisön tukeminen kannanotoilla ja linjapäätöksillä
f) Työryhmien työn seuranta
g) Funet-verkon palvelujen laadunseurannan kehittäminen
h) Liikenteen kasvun hillitseminen
i) Verkkovierailut ja autentikointi
j) Videoneuvottelukäytäntöjen kehittymisen seuranta
k) Kannanotto OPM:n uudelle hallitukselle esittämään kehittämissuunnitelmaan

Toteutuma:

Työvaliokunnan kokouksia on pidetty 5 kpl (6.10., 2.12., 3.2., 30.3. ja 7.5.), joista kolme ip-pohjaisina videoneuvotteluina. Tämän lisäksi on työskennelty sähköpostilistalla sekä erillisinä työryhminä että koko työvaliokuntana. 

CSC:n avustaminen teknisten päivien ohjelmasuunnittelussa
Työvaliokunta on keskustellut teknisten päivien ohjelmien sisällöstä ja antanut tältä pohjalta evästyksiä teknisten päivien toteuttamiselle.

Kansainvälisen yhteistyön koordinointi
Syksyllä asetettiin tavoitteeksi, että tehdään lähinnä tiedon välitystä Funetista ulospäin ja koordinointia niin, että kv-asiat ovat esillä. Tärkeitä kauden aikana esiin tulleita asioita ovat olleet mm: NordUnetin ja Geant:n tilanne  (mm. niiden teknisen verkon ja palveluiden kehittyminen), vuosittainen Terena Compendium sekä Global IPv6 Service Launch Event.

Roskapostin käsittelyä koskeva toimenpideohje
Erillinen virustyöryhmä elokuussa 2003, jossa on ollut mukana mm. Krister Sarlin, on käsitellyt myös roskapostikysymystä (ryhmä on nyk. nimeltään Pöpö). Sen työstä on todettu löytyvän aineksia, joita työvaliokunta on voinut välittää eteenpäin ja täydentää. Aihe oli esillä yo-rehtorien neuvostossa, joka pyysi työryhmää tekemään asiaa koskevat ehdotuksen/suosituksen. Työryhmän esitys on esitetty rehtorien neuvostolle. 

Varmenneasiat
Työvaliokunnan ehdotuksesta Funet nimesi asiaa varten erityisen työryhmän lokakuussa 2003. Ryhmän toimesta asiasta tehtiin kartoitus marras-joulukuussa 2003 ja yhteistä puitesopimusta varten pidettiin tarjouskilpailu alkukeväästä. Päämääränä puitesopimus elokuussa 2004, johon jäsenet voivat liittyä. Tiukempi hankintakonsortio ei ole tarpeen, puitesopimus tuo joustavuutta palveluun mukaantuloon ja siitä irtautumiseen. 

Funet-yhteisön tukeminen kannanotoilla ja linjapäätöksillä

Työvaliokunta on valmistellut kaksi varsinaista kannanottoa: 
-	Verkkotunnuspolitiikka
-	FICIX-politiikka

Lisäksi työvaliokunta on voinut vaikuttaa CSC:n antamiin lausuntoihin.

Työryhmien työn seuranta
Työryhmien listaa on päivitetty kauden aikana. Eri tahojen työryhmiä on edellisellä kaudella tekemän inventoinnin mukaan lähes kaksikymmentä. Ryhmien tiedottamisen aktiivisuus on vaihdellut, sitä on tapahtunut mm. Funetin ja työryhmien omilla www-sivuilla, sähköpostilistoilla, Funetin teknisen päivän sekä muiden seminaari- tai koulutuspäivien yhteydessä. 

Erityisesti SEC-toiminta ei edelleenkään ole ammattikorkeakouluissa riittävällä tasolla, ja sitä tulisi laajentaa ja yhteistyötä tältä osin mm. yliopistojen kanssa lisätä. 

Funet-verkon palvelujen laadunseurannan kehittäminen
Lähtökohtana oli edellisen kauden työryhmän työ (löytyy osoitteesta info.funet.fi ).

Työvaliokunta on pohtinut mahdollisia raportointimalleja ja palvelutasomäärityksiä, ja CSC:ssä on asetettu projekti, joka on kehittänyt toimintamallia raportointiin ja palvelutasomäärityksiin.

Funet-verkon pakettihukka- ja katkotilastoista on saatavissa tietoja osoitteessa: im.funet.fi

Ulkoyhteyksien osalta liikennemäärätiedot (kuvaajat) löytyvät Funet weathermap -palvelusta, http://www.csc.fi/suomi/funet/noc/  ja asiakasyhteyksien tiedot numeerisina info.funet.fi :sta.

Tavoitteena oli myös saada toimintamallista mittareineen lopullinen versio esittelyyn 2004 vuosikokoukseen, mutta aikataulu tältä osin ei toteutunut.

Liikenteen kasvun hillitseminen
Kauden aikana ei yleinen liikenteen volyymin kasvu ole ollut ongelma, vaan lähinnä yksittäiset tapaukset, joissa on tapahtunut ei-toivottua volyymin kasvua (peer-to-peer –liikenne).

Joissakin pisteissä on jäsenistö rajoittanut liikennemääriään, mikä on näkynyt tekniikoiden käyttöönoton aikoihin liikennevolyymin merkittävänä supistumisena. TKK:lla on ollut esitys tietoturvapäivillä kyläverkon liikenteen onnistuneesta rajoittamisesta (lisätietoja tarvittaessa Kristel Sarlinilta).

TKK:ssa on myös otettu käyttöön VPN-palvelu, jonka kuvaus ja ohjeet löytyvät osoitteesta http://www.hut.fi/atk/palvelut/vpn/

VPN-tekniikalla voidaan toteuttaa etäkäytön politiikkaa. Sen osalta työvaliokunnassa on todettu, että ellei näkemystä etäkäytön tukemisesta ole yleisellä tasolla, ei kannata keskustella pelkästä tekniikasta. VPN-problematiikka on päätettykin poistaa työvaliokunnan listalta, koska sitä on melko paljon käsitelty.

Verkkovierailut ja autentikointi
Työvaliokunta on käynyt keskustelua verkkovierailujen tilanteesta: Turussa Sparknet, Oulussa Radius autentikointi, Vaasassa PCWN. FUNET on koordinoinut RADIUS-pohjaista hanketta, ja myös Shibboleth  pohjalta mm. HY on liittymässä verkkovierailupilotointiin.

Kaiken kaikkiaan asia on vielä melko alkuvaiheessaan, ja kokeilua tullaan toistaiseksi jatkamaan kokemusten saamiseksi ja työnjaon vakiinnuttamiseksi.

Videoneuvottelukäytäntöjen kehittymisen seuranta
Funetilla on videoneuvotteluryhmä, jonka puheenjohtajana toimii Jani Tiihonen.  Se on mm. IT -peda -ryhmälle (yliopistot) tärkeä kumppani selvitysten teossa ja kokemusten keräämisessä, tärkeää on tiedon jako ryhmästä myös muille Funet-yhteisön jäsenille Työvaliokunta on kauden aikana kuullut Tiihosen esittämän katsauksen tilanteesta.

Työryhmän tulosten pohjalta esiin nousseita näkökohtia ovat mm. seuraavat:
- maailmalla neuvotteluita, joissa maksimissaan jopa 400 pistettä
- LDAP-asiat on huomioitu standardissa H.350, ja  Funetin omassa ”puhelinnumerohankkeessa” tämä asia tulisi myös huomioida
- videoneuvottelujen tallennukseen on vasta orastavia tarpeita (mm. opetustilanteen taltiointi), arkistoinnissa tilanne vielä avoin.
- tietoturvassa on useita selvitettäviä asioita 
- ohjausryhmä videoneuvotteluihin ja mediapalvelinasioihin on muodostumassa.

Kannanotto OPM:n uudelle hallitukselle esittämään kehittämissuunnitelmaan
Hallituskauden vaihtuessa kehittämisohjelma/suunnitelma uusittiin. Se on ollut OPM:n sivuilla nähtävillä, ja työvaliokunta on voinut kommentoida sitä Markku Suvasen kautta.

Työvaliokunnan jäsenet:

Työvaliokuntaan ovat kaudella 2003-04 kuuluneet seuraavat henkilöt

Lars Backström, Helsingin yliopiston tietotekniikkaosasto (pj.)
Jaakko Riihimaa, Seinäjoen ammattikorkeakoulu  (siht.)
Kari Karlson, Ilmatieteen laitos 
Eino Savola, VTT  
Ari Kekäläinen, Pohjois-Savon ammattikorkeakoulu 
Jukka Orajärvi, Oulun seudun ammattikorkeakoulu 
Paavo Moilanen, Oulun yliopiston atk-keskus
Kristel Sarlin, Teknillinen korkeakoulu 
Kuno Öhrman, SHH 
Niklas Sjöström, Åbo Akademi 
Tuomo Myllynen, TaY, yliopistojen atk-keskusten pääsihteeri 
Timo Pitkäranta, Vaasan AMK 

Asiantuntijat:
Markku Suvanen, Opetusministeriö 

Markus Sadeniemi, CSC 
Janne Kanner, CSC 
Juha Oinonen, CSC 
Klaus Lindberg, CSC

Lisäksi kahteen kokoukseen on osallistunut CSC:stä asiantuntijana Pekka Linna ja yhteen kokoukseen Jani Tiihonen sekä Timo Porjamo.

Oulun yliopistoa on yhdessä kokouksessa edustanut Kaisu Rahko.